S-ryhmä alkaa kerätä asiakkailtaan aiempaa tarkempia ostotietoja syyskuun alusta alkaen muun muassa kohdennetun mainonnan vuoksi.

SOK on jo aiemmin kerännyt tietoja S-etukortin kanssa tehdyistä ostoksista tuotetasoisina Sokoksista, Emotion-myymälöistä sekä Sokos-, Prisma- ja Kodin Terra -verkkokaupoista.

Syyskuun alusta alkaen kaupparyhmä alkaa kerätä tuotetason ostotietoja myös S-marketeista, Prismoista, Saleista, Alepoista, Kodin Terroista, S-Raudoista sekä ABC:ltä. Lisäksi tuotetason ostotietoja aletaan kerätä Mark&Spencerillä tehdyistä ostoksista.

Aiemmin näistä myymälöistä kerättiin ostotietoja vain tuoteryhmätasolla.

SOK:n asiakkuusjohtaja Pekka Malmirae sanoo, että kaupparyhmän tarkoitus on tarkempien tietojen avulla kehittää paitsi myymälöiden valikoimia myös muun muassa asiakkaiden digitaalisia palveluja.

– Vielä emme ole päättäneet, mihin kaikkeen tietoja tulevaisuudessa käytämme. Nyt alamme vasta kerätä dataa ja varmasti tässä alkuvaiheessa vain näytämme asiakkaalle, mitä hän on ostanut. Asiakas alkaa nähdä omaa kulutuskäyttäytymistään, Malmirae kertoo.

Tarkempien ostotietojen kerääminen näkyy asiakkaalle aiempaa tarkemmin kohdennettuna mainontana. Digitaalisissa palveluissa se näkyy muun muassa S-mobiilipalvelussa ja verkkokaupoissa sekä sähköpostiviestinnässä.

Jos asiakas ei halua, että ostotietoja käytetään kohdennettuun markkinointiin, asiasta voi ilmoittaa asiakaspalvelupisteissä, soittamalla asiakasomistajapalveluun tai kirjautumalla netissä kaupparyhmän Oma S-kanava -verkkopalveluun.

Mikäli ilmoitusta ei tee, ostotiedot alkavat tallentua tuotetasoisina syyskuun alusta alkaen niistä ostoksista, joita maksaessa asiakas käyttää kaupparyhmän etukorttia.